Kauza zmenky TV Markíza

Obchodný spor (kauza Gamatex) firmy Mariána Kočnera proti Pavlovi Ruskovi o ovládnutie televízie Markíza v septembri 1998, skončil prekvapivo pokojne v roku 2000. Rusko v roku 2018 tvrdil, že spor s Gamatexom urovnal tým, že 11. júna 2000 podpísal štyri zmenky (dlžobné úpisy) v prospech Kočnera a Agha. Dve zmenky, každá na vtedajších 250 miliónov korún (8,3 mil. eur), plus ďalšie dve záručné blankozmenky (s nevyplnenou sumou). Kočner, zastupujúci firmu Správa a inkaso zmeniek, od roku 2015 vymáhal milióny eur priamo od televízie Markízy. V apríli 2018 Kočner vyhral prvé súdne konanie v tejto veci. V máji 2018 podala Markíza trestné oznámenie na Kočnera a Ruska. Polícia obvinila Kočnera, Ruska a Štefana Agha z falšovania zmeniek, ktorí však v prebiehajúcich súdnych konaniach vinu odmietajú. Od októbra 2018 bol Kočner obvinený a od marca 2019 väzobne stíhaný aj za vraždu Jána Kuciaka a Martiny Kušnírovej. Kauza zmenky TV Markíza odhalila tzv. "Končerovu Threemu" keď na pojednávaní v júli 2019 súd nepovolil čítať odšifrovanú komunikáciu z aplikácie Threema Mariana Kočnera, ktorá sa stala témou, ktorá otriasla Slovenskom v roku 2019.

Vyriešenie sporu o Markízu v roku 2000

Spor o vlastníctvo obchodných podielov pokračoval až do začiatku roku 2000 dokedy si Rusko udržal funkciu generálneho riaditeľa. Napriek dlhotrvajúcim nepriateľským postojom Ruska ku Kočnerovi sa spor napokon skončil tak, že v roku 2000 prevádzkovateľ Markízy (Ruskova STS) kúpil celý Gamatex cez akcie jeho materskej firmy A.D.A.M. a.s. Podľa Kočnerových slov za 80 až 300 miliónov korún. Podľa iných hodnoverných údajov išlo o transakciu v sume okolo 100 miliónov korún. Presná suma nikdy nebola zverejnená. Ruska vystriedal vo funkcii riaditeľa Vladimír Repčík od 1. apríla 2000 a Rusko sa stal predsedom rady majiteľov STS.
Urovnať finančný spor s Kočnerom vtedy Ruskovi pomohli podnikatelia Ján Kováčik a Milan Fiľo, ktorým Rusko odpredal väčšinu svojho 50-percentného podielu v televízii. J. Kováčik následne odkúpil aj podiel S. Volzovej a stal sa konateľom televízie. Spolu s Ruskom mal vyše 40-percentný podiel, vyše 25 percent patrilo Fiľovi a zvyšok (menej ako 35%) Central European Media Enterprises (CME).  
Definitívne vplyv v Markíze stratil Rusko v roku 2005, keď svoj podiel predal CME. Američania odvtedy ovládali v Markíza-Slovakia 80 percent. Zvyšných 20% získala CME v roku 2007, keď Kováčikovi a Fiľovi vyplatili spolu 1,8 až 1,9 miliardy korún (približne 60 miliónov €). Väčšinovým akcionárom CME je v súčasnosti firma WarnerMedia.  Podľa výpovede Radky Doehring Rusko dostal vtedy za svoj podiel 575 miliónov korún (približne 19 miliónov €).

Údajné zmenky Markízy splatné v rokoch 2015 a 2016

Kočner s Ruskom neskôr zhodne tvrdili, že okrem kúpy Gamatexu sa dohodli aj na „doplatku“ v hodnote 500 miliónov korún. Táto suma mala byť cenou za hodnotu vysielacej licencie Markízy, ak sa ju podarí predĺžiť o ďalších 12 rokov. Rusko vraj vystavil zmenky, ktoré podpísal ako súkromná osoba, avšak s garanciu Markízy, za ktorú sa podpísal ten istý Rusko, ale už ako štatutár (výkonný riaditeľ a akcionár) televízie. 
Dve zmenky na sumu po 250 miliónov korún (po 8,3 milióna €) nadobudli splatnosť v júni 2015, ďalšie dve boli vydané ako bianko zmenky. Na tie sa mala dopísať suma po roku 2015 v prípade, že prvé dve zmenky Rusko nesplatí, čo sa napokon stalo. Doplnená do nich bola suma 26,2 miliónov € a splatnosť v máji 2016. 
Kočner, zastupujúci firmu Správa a inkaso zmeniek, ktorá zmenky údajne získala od iných spoločností (pôvodnými majiteľmi mali byť Kočner a jeho bývalý spoločník Štefan Ágh ako fyzické osoby, majitelia Gamatexu) žiadal na jeseň 2017 od Markízy 69 miliónov eur.  Namiesto peňazí bol však koncom júna 2018 zaistený.

Priebeh súdnych pojednávaní o zmenkách

Pre zmenky na súdoch prebiehali tri súdne pojednávania. Rusko v roku 2018 vypovedal, že v roku 2000 vystavil dve zmenky na Kočnera a dve na Agha. Kočnerov právnik odovzdal v októbri 2018 originály týchto zmeniek do trezoru Okresného súdu v Bratislave.  
Podľa Ruska: „Podpis zmeniek nepoškodil Markízu, umožnil jej 17 rokov vysielať.“  Anna Hausknotzová, bývalá členka RVR však poprela Ruskovo tvrdenie, že Markíza mohla pre spor s Kočnerovou spoločnosťou Gamatex prísť o licenciu.  Rusko vyhlásil, že o veci rokoval so zástupcom Gamatexu – dnes nebohým právnikom Ernestom Valkom, ktorý bol v tom čase podpredsedom licenčnej rady.

V apríli 2018 vyhral Kočner prvý súd

26. apríla 2018 vyhral Kočner súd s Pavlom Ruskom a s TV Markíza, v ktorom si uplatňoval prvú zmenku za 250 miliónov korún (8,3 milióna €) plus 6-percentný úrok odo dňa splatnosti zmenky. Rozhodol o tom petržalský okresný súd. (Konanie  začalo 8. februára 2018, rozhodovala v ňom sudkyňa Zuzana Maruniaková, ktorá nenechala overiť pravosť zmeniek ani Ruskov podpis. ) Vyplatenie zmenky si Kočner na súde vymáhal žalobou od 12. júna 2015.  Žalobca (spoločnosť M. Kočnera - Správa a inkaso zmeniek, s. r. o.,) po viac ako 15 mesiacoch od podania žaloby koncom decembra 2017 predložil zmenku, ktorá bola predmetom tohto konania spolu so znaleckým posudkom.(Poznámka: jednu zmenku, prvú zo štyroch alebo piatich ako sa neskôr ukázalo.)
Rusko a spoločnosť Markíza Slovakia mali podľa rozhodnutia súdu Kočnerovej spoločnosti Správa a inkaso zmeniek vyplatiť 8 298 479 eur „spolu a nerozdielne“. Verdikt súdu nie je zatiaľ právoplatný. Právny zástupca Markízy, Tomáš Kamenec povedal, že Markíza podá odvolanie, čo sa aj stalo.
V rovnakom čase však polícia začala skúmať, či nešlo o podvod formou falšovania cenných papierov. Rusko mohol klamať súd a Markízu, keď tvrdil, že zmenky vystavil Kočnerovi ešte v roku 2000 ako zástupca Markízy alebo oklamal svojich spoločníkov (Ján Kováčik a Peter Fiľo, ktorým Rusko predal časť svojich podielov), keď sa pri odchode z televízie nechal vyplatiť – no nepriznal, že firmu zaťažil ručením za stovky miliónov korún o čom nevedela ani americká CME, ktorá Ruska nakoniec vyplatila. 
Denník N v októbri 2019 tvrdil, že z Kočnerovej komunikácie, ktorú zaistili policajti v prípade vraždy Jána Kuciaka a Martiny Kušnírovej, vyplýva, že štátna tajomníčka Monika Jankovská priamo na Kočnerov pokyn nepretržite od septembra 2017 do mája 2018 riadila celú operáciu „zmenky“. Kočnerovi mala priniesť milióny eur od televízie Markíza a jej a ďalším dvom sudkyniam provízie za to, že sa na celom podvode podieľali.  Kočnerova komunikácia bola zaistená v roku 2018. Až v roku 2019 sa však dostávali na verejnosť informácie z jeho šifrovanej komunikácie aplikáciou Threema.

Markíza v máji 2018 podala trestné oznámenie na Kočnera a Ruska

Ešte pred sporom o ďalšie zmenky vo výške viac ako 26 miliónov eur podala televízia Markíza v máji 2018 trestné oznámenie na Kočnera a Ruska. Televízia je presvedčená, že existujú závažné dôvody domnievať sa, že Kočner a Rusko sa dopustili spáchania trestného činu falšovania, pozmeňovania a neoprávnenej výroby peňazí a cenných papierov a trestného činu marenia spravodlivosti.

Obvinení a vo väzbe od júna 2018

6. júna 2018 Národná kriminálna agentúra (NAKA) - jednotka finančnej polície oznámila, že polícia už začala trestné stíhanie. 20. júna 2018 na príkaz prokurátora Úradu špeciálnej prokuratúry Jána Šantu zadržali Mariana Kočnera a 21. júna 2018 Pavla Ruska. Obaja sú obvinení z falšovania , pozmeňovania a neoprávnenej výroby peňazí a cenných papierov v jednočinnom súbehu so zločinom marenia spravodlivosti formou spolupáchateľstva. Spolu s nimi je obvinený aj Agh (v samostatnom súdnom konaní). V prípade dokázania viny im hrozí 12 až 20 rokov väzenia. 
Rusko je stíhaný na slobode (od 21.11. 2017 nosí na nohe elektronický náramok) v tejto kauze a taktiež v kauze objednávky vraždy jeho niekdajšej spoločníčky Silvie Volzovej.

Od októbra 2018 je Kočner obvinený a od marca 2019 väzobne stíhaný aj za vraždu

Kočner je vo väzbe od 28. júna 2018.  Z bratislavského Justičného paláca ho 2. októbra 2018 previezli do Leopoldova a odtiaľ zas 27. novembra 2018 do Banskej Bystrice. O prepustenie žiadal dva krát neúspešne.  Okrem zmeniek bolo dôvodom väzby aj vyšetrovanie vraždy Kuciaka. 4. októbra 2018 potvrdila obhajkyňa Lívia Kňažíková, že obvinený podnikateľ Zoltán Andruskó spolupracuje s políciou a za objednávateľa vraždy údajne označil Mariana Kočnera.
14. marca 2019 informoval Úrad špeciálnej prokuratúry na tlačovej konferencií, že už väzobne stíhaný Kočner bol 8. marca obvinený z objednávky vraždy.    Medzi dôkazmi podľa televízie Markíza je komunikácia Kočnera s vplyvným podnikateľom, ktorému mal avizovať, že pracuje na vražde ako aj výpovede svedkov, ktorí pre Kočnera zabezpečovali sledovanie Kuciaka.

September 2019

Pojednávanie 9. - 10. septembri 2019 bolo celé zachytené médiami na zvukový záznam. Ide zrejme o vôbec prvý zvukový online prenos z trestného procesu v novodobej histórii Slovenska.  Prostredníctvom Youtube napríklad SME vysielalo naživo celý prvý (9. 9. 2019) aj druhý deň pojednávania a Aktuality ho aj komentovali.

Október 2019

V októbri 2019 predseda senátu Špecializovaného trestného súdu Emil Klemanič odvolal súhlas so zvukovým prenosom z hlavného pojednávania.  Hlavné pojednávanie má pokračovať vo štvrtok 17.októbra o 9.00 hod. vo väznici v bratislavskom Justičnom paláci. Ďalšie pojednávanie potom bude v pondelok 28. októbra.